**Kúpna zmluva**

uzavretá podľa § 409 a nasl. zákona č. 513/1991 Zb. Obchodného zákonníka

**(ďalej ako „zmluva“)**

**Článok 1**

**Zmluvné strany**

**Objednávateľ:** **Všeobecná zdravotná poisťovňa, a.s.**

Sídlo: Panónska cesta 2, 851 04 Bratislava – mestská časť Petržalka

Zapísaný v Obchodnom registri Okresného súdu Bratislava I, Oddiel: Sa, Vložka č. 3602/B

Zastúpený: Ing. Richard Strapko, predseda predstavenstva

 Ing. Ľubomír Kováčik, člen predstavenstva

IČO: 35 937 874

DIČ: 2022027040

IČ DPH: SK2022027040

Bankové spojenie: Štátna pokladnica

IBAN: SK47 8180 0000 0070 0018 2424

(ďalej len „objednávateľ“)

##### a

**Poskytovateľ:**

Sídlo:

Zapísaný v

Zastúpený :

IČO:

DIČ:

IČ DPH:

Bankové spojenie:

IBAN:

SWIFT/BIC kód:

(ďalej len „poskytovateľ“)

(objednávateľ a poskytovateľ spolu ďalej ako „zmluvné strany“)

uzatvárajú túto zmluvu ako výsledok verejného obstarávania v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

**Článok 2**

**Predmet zmluvy**

1. Predmetom tejto zmluvy je záväzok poskytovateľa poskytnúť objednávateľovi plnenie špecifikované v bode 2. tohto článku a záväzok objednávateľa zaplatiť poskytovateľovi za riadne a včas poskytnuté plnenie cenu vo výške a za podmienok dohodnutých v tejto zmluve.
2. Poskytovateľ sa zaväzuje v súlade s príslušnými objednávkami a touto zmluvou poskytovať objednávateľovi nasledujúce plnenie – zhotovenie darčekových kufríkov a distribúciu informačných materiálov objednávateľa matkám novorodencov vo forme vkladu informačných materiálov objednávateľa a predmetov reklamného charakteru zabezpečených poskytovateľom do darčekových kufríkov podľa špecifikácie uvedenej v písm. a) až c) tohto bodu (ďalej len „plnenie“). Darčekové kufríky je poskytovateľ povinný zhotoviť v súlade s touto zmluvou a distribuovať do minimálne 90 objednávateľom vybraných pôrodníckych oddeleniach príslušných nemocníc a iných určených miest v 40 mestách v Slovenskej republike uvedených v prílohe č. 2 tejto zmluvy (ďalej spoločne ako „distribučné miesta“) počas obdobia od 1.2.2023 do 31.1.2024, a to nasledovne:
3. Špecifikácia darčekového kufríka:
4. vonkajšia veľkosť: 314 x 242 x 90mm,
5. tlač: (4+0) CMYK, offset,
6. kvalita: GD2-/E110SW,
7. lesk: acrylic gloss,
8. kvalita papiera: E. 2 layer’s white (140/120) + GD2 230 g/m2,
9. balenie: vratné palety (800x1200mm),
10. umiestnenie vizuálu loga a inzercie objednávateľa na vonkajšej strane obalu darčekového kufríka (cobranding),
11. plastová rúčka,
12. ochrana proti otvoreniu boxu
13. Informačné materiály objednávateľa určené na vklad poskytovateľom do každého darčekového kufríka a následnú distribúciu obsahujú:
	1. informačný materiál vo formáte A4 zložený do DL formátu,
	2. 2 x prihláška objednávateľa,
	3. 1 x obálka C5,
	4. informačný materiál v DL formáte – kampaňová,
	5. zubný preukaz dieťaťa,
	6. plagát A2 psychosomatický vývoj dieťaťa do 18 mesiacov,
	7. samolepka dieťa v aute;

 (ďalej spoločne ako „informačné materiály objednávateľa“).

1. Predmety reklamného charakteru určené na vklad poskytovateľom do každého darčekového kufríka a následnú distribúciu:
2. dojčenská voda 100% prírodné zloženie bez pridania cukru pre dojčatá do 6. mesiacov veku,
3. minimálne 5 ks jednorazových plienok (veľkosť 1 alebo 2),
4. krém určený na starostlivosť o zaparenú pokožku dieťaťa a na regeneráciu pokožky,
5. mydlo určené na starostlivosť o detskú pokožku,
6. čaj určený pre dojčiace mamičky,
7. vlhčené biodegradovateľné utierky na citlivú pokožku, minimálny počet 10 ks v balení,
8. odborná publikácia s obsahom od odborníkov z oblasti pediatrie, psychológie, gynekológie a zdravej výžive, ktorá je zastrešená hlavným odborníkom Ministerstva zdravotníctva pre všeobecnú starostlivosť o deti a dorast s minimálnym rozsahom 80 strán.

(písm. a) a c) ďalej spoločne ako „darčekový kufrík“)

Poskytovateľ môže do darčekového kufríka pridať ďalšie predmety reklamného charakteru, ktoré musia súvisieť so zdravím matky a dieťaťa najviac do 6 mesiacov veku dieťaťa.

3. Poskytovateľ sa zaväzuje dodať objednávateľovi v súlade s touto zmluvou 54 540 kusov darčekových kufríkov.

4. Objednávateľ sa zaväzuje v súlade s touto zmluvou riadne a včas dodané plnenie prevziať postupom podľa čl. 3 bod 13 zmluvy a za prevzaté plnenie zaplatiť poskytovateľovi cenu, určenú podľa článku 4 tejto zmluvy.

5. Poskytovateľ bude zabezpečovať poskytovanie plnenia vo svojom mene a na svoje náklady, a v prípade, ak bude predmet tejto zmluvy plniť prostredníctvom tretej osoby, zodpovedá objednávateľovi, akoby plnil sám.

6. Poskytovateľ sa zaväzuje, že počas účinnosti tejto zmluvy nebude v zmluvnom vzťahu, ktorého predmetom bude plnenie totožné alebo obdobné, ako plnenie podľa tejto zmluvy, s inou zdravotnou poisťovňou, vykonávajúcou verejné zdravotné poistenie na území Slovenskej republiky.

**Článok 3**

**Podmienky plnenia**

1. Poskytovateľ sa zaväzuje do 5 pracovných dní odo dňa nadobudnutia účinnosti tejto zmluvy písomne preukázať objednávateľovi uzatvorenie zmluvného vzťahu s nemocnicami s gynekologicko-pôrodníckymi oddeleniami na území Slovenskej republiky, uvedenými v Prílohe č. 2 tejto zmluvy, ktorého predmetom je zabezpečenie distribúcie darčekových kufríkov podľa tejto zmluvy matkám novorodencov na pôrodníckych oddeleniach príslušných nemocníc bez akejkoľvek protihodnoty.
2. Na účely riadneho plnenia zmluvy sa objednávateľ zaväzuje poskytnúť poskytovateľovi potrebnú súčinnosť, ktorú od neho možno spravodlivo požadovať. Súčinnosť predstavuje najmä včasné poskytnutie informačných materiálov a grafických podkladov objednávateľa, nevyhnutných na riadne plnenie predmetu zmluvy poskytovateľom. V prípade zmien v informačných materiáloch objednávateľa a grafických podkladoch, bude objednávateľ poskytovateľa bezodkladne o vykonaných zmenách písomne informovať a doručí poskytovateľovi aktualizované grafické podklady a informačné materiály. Poskytovateľ je povinný bezodkladne po doručení aktualizovaných grafických podkladov o informačných materiálov objednávateľa zodpovedajúcim spôsobom aktualizovať potlač a obsah darčekového kufríka.
3. Potlač darčekových kufríkov na základe objednávateľom dodaných grafických podkladov musí byť vopred odsúhlasená objednávateľom.
4. Obsah darčekového kufríka podľa čl. 2 bodu 2. písm. c) tejto zmluvy musí byť vopred odsúhlasený objednávateľom. Za tým účelom sa poskytovateľ zaväzuje písomne požiadať objednávateľa o odsúhlasenie zamýšľaného obsahu darčekového kufríka, a to do 5 pracovných dní odo dňa účinnosti tejto zmluvy. V prípade zamýšľanej zmeny obsahu darčekového kufríka podľa čl. 2 bodu 2. písm. c) tejto zmluvy sa poskytovateľ zaväzuje vopred bezodkladne písomne požiadať objednávateľa o odsúhlasenie zmeny v obsahu darčekového kufríka.
5. Darčekové kufríky je poskytovateľ povinný zostaviť a skladovať tak, aby neprišlo k degradácii kvality produktov v nich obsiahnutých, pričom doba expirácie spotrebných reklamných predmetov, resp. reklamných predmetov s krátkodobou spotrebou je minimálne 12 mesiacov od vkladu týchto predmetov do darčekových kufríkov.
6. Plnenie sa poskytovateľ zaväzuje poskytovať v súlade s touto zmluvou.
7. Poskytovateľ sa zaväzuje, že nepoužije informačné materiály objednávateľa na iný účel ako na účel plnenia predmetu tejto zmluvy, ani neumožní také použitie tretím osobám, a nespotrebované informačné materiály vráti objednávateľovi.
8. Objednávateľ a poskytovateľ sú povinní do 5 pracovných dní odo dňa účinnosti zmluvy navzájom si oznámiť mená, priezviská, a kontaktné údaje svojich oprávnených osôb v rozsahu mena a priezviska, telefónneho čísla a e-mailovej adresy. Zmluvné strany môžu kedykoľvek zmeniť svoje oprávnené osoby; táto zmena je voči druhej zmluvnej strane účinná okamihom doručenia písomného oznámenia o tejto zmene.
9. Oprávnené osoby objednávateľa sú oprávnené predkladať objednávky na plnenie podľa tejto zmluvy a podpisovať a preberať písomnosti vo veciach týkajúcich sa plnenia zmluvy a na všetky ďalšie úkony výslovne uvedené v tejto zmluve.
10. Až do oznámenia oprávnených osôb sa na účely vzájomnej komunikácie určujú nasledujúce osoby:
11. Za objednávateľa:
12. Za poskytovateľa:
13. Poskytovateľ sa zaväzuje poskytovať objednávateľovi plnenie podľa tejto zmluvy v súlade s pokynmi objednávateľa, ktorými bude objednávateľ určovať množstvo darčekových kufríkov v členení podľa distribučných miest a lehoty dodania na jednotlivé distribučné miesta.
14. Poskytovateľ sa zaväzuje vykazovať dodané plnenie za každý kalendárny mesiac, s tým, že dodanie plnenia za príslušný kalendárny mesiac deklaruje predložením dodacích listov s uvedením množstva darčekových kufríkov v členení podľa distribučných miest, uvedením dátumu dodania do jednotlivých distribučných miest, a potvrdených odtlačkom pečiatky príslušných distribučných miest. Prevzatie riadne a včas poskytnutého plnenia zmluvné strany potvrdia podpismi svojich oprávnených osôb na preberacom protokole za príslušný kalendárny mesiac, ktorého povinnou súčasťou budú dodacie listy podľa predchádzajúcej vety.
15. Poskytovateľ je oprávnený fakturovať objednávateľovi cenu poskytnutého plnenia až momentom podpisu preberacieho protokolu oprávnenou osobou objednávateľa.

**Článok 4**

**Cena a platobné podmienky**

1. Celková cena plnenia podľa tejto zmluvy je ................ eur bez DPH, .....% DPH t.j................... eur, .................. eur s DPH (slovom: ..........................).
2. Zmluvné strany sa dohodli na cene 1 kusu darčekového kufríka v sume ................ eur bez DPH, .....% DPH t.j................... eur, .................. eur s DPH (slovom: ..........................).
3. K cenám bude účtovaná DPH v súlade s právnymi predpismi platnými v čase poskytnutia zdaniteľného plnenia. Na zmenu sadzby výšky DPH sa nevyžaduje úprava formou dodatku k zmluve.
4. Ak poskytovateľ nie je platiteľ DPH, uvedie len cenu plnenia celkom, t. j. cenu vrátane DPH a informáciu, že nie je platiteľ DPH. Ak sa poskytovateľ, ktorý v momente uzatvorenia tejto zmluvy nie je platiteľ DPH, stane po uzatvorení tejto zmluvy počas plnenia predmetu zmluvy platiteľ DPH, celková cena za plnenie s DPH, uvedená v bode 1. tohto článku, ako aj jednotková cena uvedené v bode 2 tohto článku s DPH, sa budú považovať za ceny vrátane DPH, a to odo dňa vzniku povinnosti poskytovateľa odvádzať DPH, t. j. odo dňa kedy sa stal platiteľ DPH.
5. Pre vylúčenie všetkých pochybností platí, že v cenách podľa tohto článku sú zahrnuté všetky a akékoľvek náklady poskytovateľa, ktoré mu vzniknú pri plnení predmetu tejto zmluvy, a to aj vrátane nákladov na distribúciu darčekových kufríkov do distribučných miest.
6. Fakturačným obdobím je kalendárny mesiac. Poskytovateľ je povinný vystaviť faktúru za objednávateľom prevzaté plnenie najneskôr do piateho pracovného dňa mesiaca nasledujúceho po dni dodania a prevzatia plnenia objednávateľom a bezodkladne ju doručiť objednávateľovi v elektronickom formáte .pdf ako prílohu na e-mailovú adresu kupujúcemu fakturyPC@vszp.sk.
7. Povinnou prílohou faktúry je príslušný preberací protokol podpísaný oprávnenými osobami oboch zmluvných strán.
8. Faktúra musí obsahovať všetky náležitosti faktúry podľa zákona č. 222/2004 Z. z. o dani z pridanej hodnoty v znení neskorších predpisov (ďalej ako „zákon o DPH“) a účtovného dokladu podľa zákona č. 431/2002 Z. z. o účtovníctve v znení neskorších predpisov, ako aj špecifikáciu fakturovaných služieb. Za správne vyhotovenie faktúry zodpovedá v plnom rozsahu poskytovateľ.
9. Úhrada oprávnene fakturovaných súm bude realizovaná formou bezhotovostného platobného styku. Splatnosť faktúr je 30 dní odo dňa ich preukázateľného doručenia objednávateľovi. Za deň splnenia peňažného záväzku sa považuje deň odpísania dlžnej sumy z účtu objednávateľa v prospech účtu poskytovateľa.
10. Faktúru vystavenú v rozpore s touto zmluvou alebo nespĺňajúcu podmienky tejto zmluvy je objednávateľ oprávnený vrátiť poskytovateľovi na prepracovanie. Oprávneným vrátením faktúry prestáva plynúť jej lehota splatnosti; nová lehota splatnosti začne plynúť odo dňa doručenia riadne prepracovanej faktúry objednávateľovi.
11. Objednávateľ neposkytuje poskytovateľovi preddavky.
12. V prípade, ak sa po uzatvorení tejto zmluvy preukáže, že na relevantnom trhu existuje cena (ďalej tiež ako „nižšia cena“) za rovnaké plnenie ako je obsiahnuté v tejto zmluve a poskytovateľ už preukázateľne v minulosti za takúto nižšiu cenu plnenie poskytol, resp. ešte stále poskytuje, pričom rozdiel medzi nižšou cenou a cenou podľa tejto zmluve je viac ako 5% v neprospech ceny podľa tejto zmluvy, zaväzuje sa poskytovateľ poskytnúť objednávateľovi pre takého plnenie objednané po preukázaní tejto skutočnosti dodatočnú zľavu vo výške rozdielu medzi ním poskytovanou cenou podľa tejto zmluvy a nižšou cenou.
13. Ak je poskytovateľ platiteľom DPH, cena za predmet zmluvy bude uhradená iba na bankový účet, ktorý je zverejnený v zozname bankových účtov zverejnenom na webovom sídle finančného riaditeľstva. Poskytovateľ povinný ihneď písomne informovať objednávateľa o každej zmene tohto bankového účtu. Ak poskytovateľ, ktorý je platiteľom DPH, nesplní povinnosť podľa § 6 ods. 1, 2 a 3 a § 85kk zákona o DPH, objednávateľ je oprávnený postupovať v zmysle ustanovenia § 69c ods. 1 zákona o DPH, t. j. uhradiť sumu vo výške DPH alebo jej časť uvedenú vo faktúre poskytovateľa na číslo účtu správcu dane vedeného pre poskytovateľa podľa § 67 zákona č. 563/2009 Z. z. o správe daní, pričom objednávateľ nie je v omeškaní, ak z tohto dôvodu neplní, čo mu ukladá zmluva. Poskytovateľ v takom prípade nemá nárok na úhradu príslušnej časti faktúry zodpovedajúcej výške DPH, na úroky z omeškania ani akékoľvek iné sankcie súvisiace s neuhradenou príslušnou časťou faktúry.

**Článok 5**

**Osobitné protikorupčné ustanovenia**

1. Zmluvné strany sa nesmú dopustiť, nesmú schváliť, ani povoliť žiadne konanie v súvislosti s dojednávaním, uzatváraním alebo plnením tejto zmluvy, ktoré by spôsobilo, že by zmluvné strany alebo osoby ovládané zmluvnými stranami porušili akékoľvek platné protikorupčné všeobecne záväzné právne predpisy. Táto povinnosť sa vzťahuje najmä na neoprávnené plnenia, vrátane urýchľovacích platieb (facilitation payments) verejným činiteľom, zástupcom alebo zamestnancom orgánov verejnej správy alebo blízkym osobám verejných činiteľov, zástupcov alebo zamestnancov orgánov verejnej správy.
2. Zmluvné strany sa zaväzujú, že neponúknu, neposkytnú, ani sa nezaviažu poskytnúť žiadnemu zamestnancovi, zástupcovi alebo tretej strane konajúcej v mene druhej zmluvnej strany, a rovnako neprijme, ani sa nezaviaže prijať od žiadneho zamestnanca, zástupcu alebo tretej strany konajúcej v mene druhej zmluvnej strany žiadny dar, ani inú výhodu, či peňažnú alebo inú, v súvislosti s dojednávaním, uzatváraním alebo plnením tejto zmluvy v rozpore s Etickým kódexom objednávateľa.
3. Zmluvné strany sa zaväzujú bezodkladne informovať druhú zmluvnú stranu, pokiaľ si budú vedomé alebo budú mať konkrétne podozrenie na korupciu pri dojednávaní, uzatváraní alebo pri plnení tejto zmluvy.
4. V prípade, že akýkoľvek dar alebo výhoda v súvislosti s dojednávaním, uzatváraním alebo plnením tejto zmluvy je poskytnutý zmluvnej strane alebo zástupcovi zmluvnej strany v rozpore s týmto článkom zmluvy, môže zmluvná strana od tejto zmluvy odstúpiť.
5. Zmluvné strany sa zaväzujú dodržiavať apolitickosť vo vzájomnom postupe pri uzatváraní zmluvy azákladné morálne a etické hodnoty ustanovené v obsahu Etického kódexu objednávateľa. V prípade nedodržiavania stanovených apolitických, morálnych a etických hodnôt je zmluvná strana oprávnená od tejto zmluvy odstúpiť.

**Článok 6**

**Osobitné ustanovenia**

1. Poskytovateľ nie je oprávnený postúpiť akékoľvek práva a pohľadávky vyplývajúce z tejto zmluvy na tretie osoby bez predchádzajúceho písomného súhlasu objednávateľa. Právny úkon, ktorým budú práva a pohľadávky postúpené v rozpore s týmto bodom, bude neplatný.
2. Zmluvné strany sa dohodli, že písomnosti podľa tejto zmluvy sa doručujú osobne, poštou, kuriérskou službou alebo e-mailom. Písomnosti doručované poštou a kuriérskou službou sa doručujú na adresu sídla zmluvných strán, uvedenú v článku 1 zmluvy alebo oznámenú v súlade s týmto bodom. Každá zo zmluvných strán je povinná písomne informovať druhú zmluvnú stranu o akejkoľvek zmene adresy, e-mailu, alebo kontaktných údajov. Písomnosti doručované osobne sa považujú za doručené v deň ich prevzatia, alebo dňom kedy adresát odoprel prevziať zásielku. Písomnosti doručované poštou alebo kuriérskou službou sa považujú za doručené v deň prevzatia zásielky adresátom, alebo v deň keď sa zásielka vrátila odosielateľovi späť ako nedoručená, aj keď sa adresát o zásielke nedozvedel. Písomnosti doručované prostredníctvom e-mailu sa považujú za doručené nasledujúci pracovný deň po ich odoslaní na niektorú z e-mailových adries druhej zmluvnej strany, uvedených v tejto zmluve, resp. na e-mailovú adresu určenú v súlade s touto zmluvou.
3. Na doručovanie písomností týkajúcich sa vzniku, zmeny, zániku zmluvy, alebo akéhokoľvek porušenia zmluvy, sa nepoužije e-mail, pokiaľ táto zmluva vyslovene nestanovuje inak.
4. Písomnosti a komunikácia medzi zmluvnými stranami týkajúca sa tejto zmluvy bude prebiehať v slovenskom jazyku, vrátane vystavovania účtovných dokladov a ich príloh, pričom všetky oznámenia s právnym alebo zmluvným účinkom sa budú posielať druhej zmluvnej strane na jej adresu uvedenú v záhlaví tejto zmluvy, na jej dodatočne písomne oznámenú adresu alebo na adresu evidovanú v Obchodnom alebo inom registri
5. Poskytovateľ je oprávnený plniť predmet tejto zmluvy aj prostredníctvom subdodávateľov, ktorí musia spĺňať podmienky pre plnenie predmetu zmluvy, týkajúce sa osobného postavenia a neexistujú u nich dôvody na vylúčenie podľa § 40 ods. 6 písm. a) až g) a ods. 7 a ods. 8 zákona č. 343/2015 Z. z. o verejnom obstarávaní, v súlade s § 41 zákona č. 343/2015 Z. z. o verejnom obstarávaní. V prípade plnenia predmetu zmluvy prostredníctvom subdodávateľov zodpovedá poskytovateľ objednávateľovi tak, ako keby plnil predmet zmluvy sám. Objednávateľ je oprávnený od tejto zmluvy odstúpiť, ak zistí, že poskytovateľ zabezpečuje plnenie predmetu tejto zmluvy prostredníctvom subdodávateľa, ktorý nespĺňa podmienky podľa § 41 zákona č. 343/2015 Z. z., čím nie je dotknutý nárok objednávateľa na náhradu škody z tohto dôvodu vzniknutej. Zoznam subdodávateľov je uvedený v prílohe č. 1 tejto zmluvy.
6. V prípade, že niektorý zo subdodávateľov nie je v okamihu podpísania tejto zmluvy známy a vstúpi do procesu v priebehu plnenia predmetu tejto zmluvy, resp. sa zmení niektorý zo subdodávateľov počas plnenia tejto zmluvy, alebo sa zmenia údaje, týkajúce sa konkrétneho subdodávateľa, musí byť táto zmena odsúhlasená zmluvnými stranami formou písomného dodatku k tejto zmluve. O každej zmene je poskytovateľ povinný bezodkladne - najneskôr do 7 kalendárnych dní - písomne informovať objednávateľa, pričom je povinný zároveň predložiť objednávateľovi čestné prehlásenie, že subdodávateľ, ktorého sa zmena týka, spĺňa podmienky pre plnenie predmetu tejto zmluvy. Ak poskytovateľ tento záväzok nedodrží, považuje sa to za závažné porušenie zmluvných podmienok a poskytovateľ je povinný zaplatiť objednávateľovi zmluvnú pokutu vo výške 20% z celkovej ceny objednávky, ktorá bol plnená aj prostredníctvom predmetného subdodávateľa. Objednávateľ je oprávnený zmluvnú pokutu započítať voči splatnej pohľadávke poskytovateľa. Objednávateľ je oprávnený dohodnutú zmluvnú pokutu podľa tohto bodu vyúčtovať poskytovateľovi aj po ukončení tejto zmluvy, ak dodatočne zistí, že poskytovateľ porušil záväzok podľa tohto bodu.

**Článok 7**

**Zodpovednosť za vady**

1. Poskytovateľ zodpovedá za to, že plnenie bude dodané v dohodnutej akosti a vyhotovení, ktoré sa hodí na účel, stanovený touto zmluvou, riadne zabalené a vybavené na distribúciu, a že bude mať v čase odovzdania a prevzatia vlastnosti, stanovené príslušnými všeobecne záväznými právnymi predpismi a touto zmluvou.
2. V prípade, že plnenie bude dodané s vadami, aj keď sa vada stane zjavnou po prechode nebezpečenstva škody na plnení, objednávateľ je oprávnený uplatniť si nároky z vád plnenia v zmysle § 436 až § 441 Obchodného zákonníka v platnom znení.
3. Záručná lehota na dodané plnenie je 24 mesiacov a začína plynúť dňom jeho prevzatia oprávneným zamestnancom objednávateľa (jeho podpisom na preberacom protokole).
4. Za vady, ktoré vznikli alebo vyšli najavo v záručnej lehote, nezodpovedá poskytovateľ iba vtedy, ak boli preukázateľne zavinené nesprávnym používaním plnenia, ktoré poskytovateľ nezapríčinil.
5. Vady na plnení reklamované počas záručnej lehoty sa poskytovateľ zaväzuje odstrániť na vlastné náklady v lehote 30 kalendárnych dní od ohlásenia vady.
6. V prípade preukázateľne neodstrániteľnej vady plnenia sa poskytovateľ zaväzuje dodať objednávateľovi náhradné plnenie podľa špecifikácií uvedených v tejto zmluve.

**Článok 8**

**Vlastnícke právo a nebezpečenstvo škody**

* 1. Vlastnícke právo k tovaru prechádza na objednávateľa dňom podpisu oprávnenej osoby objednávateľa na preberacom protokole, a to v súlade s čl. III bod 12. zmluvy.
	2. Nebezpečenstvo škody na tovare prechádza na objednávateľa dňom podpisu oprávnenej osoby objednávateľa na preberacom protokole, a to v súlade s čl. III bod 12. zmluvy.

**Článok 9**

**Sankcie**

1. V prípade, ak sa objednávateľ omešká zo zaplatením oprávnene vystavenej faktúry, poskytovateľ je oprávnený účtovať objednávateľovi úroky z omeškania podľa príslušných ustanovení Obchodného zákonníka.
2. V prípade, ak sa poskytovateľ dostane do omeškania s poskytnutím plnenia, je objednávateľ oprávnený uplatniť si u poskytovateľa zmluvnú pokutu vo výške 0,1 % z celkovej ceny plnenia podľa tejto zmluvy vrátane DPH za každý aj začatý deň omeškania.
3. Ak poskytovateľ poruší inú svoju zmluvnú povinnosť, než je povinnosť uvedená v bode 2. tohto článku vznikne objednávateľovi právo uplatniť si u poskytovateľa zmluvnú pokutu vo výške 100,00 (slovom: sto eur)
4. za každý aj začatý deň omeškania so splnením takej povinnosti v prípade, ak je pre splnenie danej povinnosti termín určený s presnosťou na dni alebo lehota určená v dňoch,
5. za každé jednotlivé také porušenie, ak pre splnenie danej povinnosti nie je určený termín alebo lehota,

ak súčasne platí, že táto zmluva pre také porušenie neurčuje inú zmluvnú pokutu.

1. Zaplatením zmluvnej pokuty alebo úroku z omeškania nie je dotknutý nárok poškodenej zmluvnej strany na náhradu škody v celom rozsahu, ktorá jej preukázateľne vznikla v dôsledku nesplnenia povinností druhej zmluvnej strany.
2. Objednávateľ má právo na náhradu škody preukázateľne vzniknutej nesplnením vlastnej daňovej povinnosti poskytovateľa, platiteľa DPH, v zmysle § 78 zákona o DPH. Objednávateľ má zároveň právo uplatniť u poskytovateľa trovy konania, ktoré mu vzniknú v konaní s príslušným daňovým úradom podľa § 69b zákona o DPH az podania dodatočného daňového priznania k dani z pridanej hodnoty a dodatočného kontrolného výkazu k dani z pridanej hodnoty.
3. Objednávateľ je oprávnený jednostranne započítať svoje pohľadávky voči poskytovateľovi, ktoré mu vznikli z dôvodu uplatnenia ručenia za daň voči objednávateľovi v zmysle § 69b zákona o DPH, vrátane trov konania, ktoré mu vznikli v konaní s príslušným daňovým úradom a pohľadávky vzniknuté z dôvodu dlžného poistného na zdravotné poistenie.
4. Poskytovateľ vyhlasuje, že spĺňa podmienky v súlade s § 11 ods. 1 písm. c) zákona o verejnom obstarávaní. V prípade, ak sa toto vyhlásenie ukáže ako nepravdivé, objednávateľ je oprávnený od zmluvy odstúpiť, a poskytovateľ je povinný nahradiť objednávateľovi škodu, ktorá mu tým vznikla.
5. Poskytovateľ dáva súhlas objednávateľovi na jednostranné započítanie akýchkoľvek splatných aj nesplatných pohľadávok objednávateľa voči všetkým splatným aj nesplatným pohľadávkam poskytovateľa (vrátane nároku kupujúceho z titulu zmluvných pokút voči poskytovateľovi). Poskytovateľ nie je oprávnený započítať svoje pohľadávky voči pohľadávkam objednávateľovi, bez jeho predchádzajúceho písomného súhlasu.

**Článok 10**

**Doba platnosti zmluvy**

1. Zmluva sa uzatvára na dobu určitú, a to do 31.1.2024.
2. Zmluvný vzťah je možné ukončiť pred uplynutím doby, na ktorú bol dojednaný:
	1. písomnou dohodou zmluvných strán,
	2. písomnou výpoveďou zo strany objednávateľa,
	3. písomným odstúpením od zmluvy.
3. Objednávateľ je oprávnený vypovedať zmluvu kedykoľvek, a to aj bez uvedenia dôvodu. Výpovedná lehota je 3 mesiace a začína plynúť prvým dňom kalendárneho mesiaca nasledujúceho po kalendárnom mesiaci, v ktorom bola výpoveď doručená druhej zmluvnej strane.
4. Odstúpiť od tejto zmluvy je možné v prípadoch uvedených v § 344 a nasl. Obchodného zákonníka.
5. Objednávateľ je zároveň oprávnený od zmluvy odstúpiť v prípade:
6. opakovaného omeškania poskytovateľa, teda najmenej trikrát, s riadnym poskytnutím objednaných plnení,
7. ak sa poskytovateľ stane dlžníkom poistného na zdravotné poistenie, ktoré je povinný v zmysle príslušných právnych predpisov platiť objednávateľovi,
8. ak bol poskytovateľovi uložený jeden, alebo viacero trestov, uvedených v § 10 zákona č. 91/2016 Z. z. o trestnej zodpovednosti právnických osôb v znení neskorších predpisov.
9. Odstúpenie je účinné dňom doručenia oznámenia o odstúpení druhej zmluvnej strane.
10. V prípade predčasného ukončenia zmluvy si zmluvné strany vysporiadajú všetky, a to aj finančné záväzky, prevzaté v súlade s touto zmluvou, o čom bude vyhotovený písomný protokol.

**Článok 11**

**Ochrana osobných údajov**

Pri plnení tejto zmluvy nebudú spracúvané osobné údaje. Ak pri plnení predmetu zmluvy dôjde k náhodnému kontaktu s osobnými údajmi, je poskytovateľ a jeho subdodávatelia povinný dodržiavať ustanovenia Nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov v konsolidovanom znení a zákona č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov.

**Článok 12**

**Záverečné ustanovenia**

1. Zmluvné vzťahy výslovne neupravené touto zmluvou sa riadia príslušnými ustanoveniami Obchodného zákonníka a súvisiacimi všeobecne záväznými právnymi predpismi, platnými v Slovenskej republike. Rozhodným právom pre túto zmluvu je slovenský právny poriadok.
2. Zmluva nadobúda platnosť dňom jej podpisu obidvomi zmluvnými stranami a účinnosť dňom 1.2.2023 po jej predchádzajúcom zverejnení v Centrálnom registri zmlúv podľa § 47a Občianskeho zákonníka v platnom znení.
3. Akékoľvek zmeny tejto zmluvy môžu byť vykonané len vo forme písomného dodatku podpísaného oprávnenými zástupcami obidvoch zmluvných strán, pokiaľ zmluva výslovne neupravuje inak.
4. V prípade, že akékoľvek ustanovenie zmluvy sa stane neplatným, neúčinným a/alebo nevykonateľným, nie je tým dotknutá platnosť, účinnosť a/alebo vykonateľnosť jej ostatných ustanovení, pokiaľ to nevylučuje v zmysle príslušných právnych predpisov samotná povaha takého ustanovenia. Zmluvné strany sa zaväzujú bez zbytočného odkladu po tom, ako zistia, že niektoré z ustanovení tejto zmluvy je neplatné, neúčinné a/alebo nevykonateľné, nahradiť dotknuté ustanovenie ustanovením novým, ktorého obsah bude v čo najväčšej miere zodpovedať ich vôli v čase uzatvorenia tejto zmluvy.
5. Prípadné spory medzi zmluvnými stranami, ktoré vzniknú na základe tejto zmluvy, budú zmluvné strany riešiť v prvom rade mimosúdnou cestou, a to vzájomnými rokovaniami. Ak sa tieto spory nepodarí vyriešiť ani po takýchto vzájomných rokovaniach, je ktorákoľvek zmluvná strana je oprávnená obrátiť sa na príslušný súd Slovenskej republiky.
6. Zmluva je vyhotovená v štyroch vyhotoveniach, z toho tri pre objednávateľa a jedno pre poskytovateľa.
7. Zmluvné strany vyhlasujú, že ich vôľa vyjadrená v tejto zmluve je vážna, slobodná a určitá, že prejavy vôle obidvoch zmluvných strán sú dostatočne zrozumiteľné. Na znak súhlasu s celým obsahom tejto zmluvy ju jej účastníci podpisujú.
8. Prílohy:

Príloha č. 1: Zoznam subdodávateľov

Príloha č. 2: Zoznam distribučných miest

V Bratislave dňa …..................... V............................dňa …...............

Za objednávateľa: Za poskytovateľa:

......................................... .............................................

Ing. Richard Strapko

predseda predstavenstva

Všeobecná zdravotná poisťovňa, a.s.

........................................ ........................................

Ing. Ľubomír Kováčik

člen predstavenstva

Všeobecná zdravotná poisťovňa, a.s.